Fenntartható természetvédelem magyarországi Natura 2000 területeken projekt nyitókonferencia

Sajtóközlemény

Közel száz, témában járatos szakértő részvételével, 2012. október 18-án Gödöllőn nagy sikerrel lezajlott a „Fenntartható természetvédelem a magyarországi Natura 2000 területeken” című, a Svájci-Magyar Együttműködési Program támogatásával megvalósuló projekt nyitókonferenciája.

A projekt megvalósítására létrejött konzorcium (Magyar Madártani és Természetvédelmi Egyesület, a Magyar Tudományos Akadémia Ökológiai Kutatóközpont és a Szent István Egyetem Mezőgazdaság- és Környezettudományi Kar) a most induló négy éves időszakban a Natura 2000 hálózat természeti értékeinek felmérésével, az ott található fajok és élőhelyek ökológiai igényének meghatározásával tudományosan alapozza meg ezen területek földhasználati tervezését.

A konferenciát Dr. Gyuricza Csaba, a Szent István Egyetem dékánja és Dr. Halmos Gergő, a projektet vezető Magyar Madártani és Természetvédelmi Egyesület igazgatója nyitotta meg, kiket a Vidékfejlesztési Minisztérium képviseletében Érdiné Dr. Szekeres Rozália főosztályvezető asszony követett, a Natura 2000 hálózat hazai kihívásait és a minisztérium szakmai prioritásait bemutató előadásával.

A házigazda projekt tartalmát és kitűzött céljait Tóth Péter programvezető (MME) mutatta be, melyet a Svájci-Magyar Együttműködési Program által társfinanszírozásban részesített hasonló témájú természetvédelmi projektek bemutatása követett a Duna-Ipoly Nemzeti Park Igazgatóság által vezetett projekt esetében Dr. Standovár Tibor egyetemi docens, a Somogy Természetvédelmi Szervezet által vezetett projekt esetében pedig Mille János projektvezető tolmácsolásával.

Délután két szekcióban folyt a tanácskozás, egyikben a projektek biotikai monitoring módszertanát egyeztették a szakemberek, a másikban pedig a Natura 2000 területek természetvédelmi állapotának megőrzését szavatolni hivatott fenntartási tervek és a hozzá kapcsolódó földhasználati módszerek témáját járták körbe az érintettek.

Nagy örömünkre szolgált, hogy konferenciánkon a szakmai közönség szinte teljes köre képviseltette magát, így jelen voltak a Natura 2000 hálózat céljainak eléréséért felelős állami szervezetek döntéshozói, a kutató szakemberek, a témában érintett társadalmi szervezetek és a gyakorlati földhasználók képviselői is.

A konferencia előadásai letölthetők innen:

- MME <link, csatolt file>

- DINPI <link, csatolt file>

A „Fenntartható természetvédelem a magyarországi Natura 2000 területeken” projekt rövid összefoglalója <link, csatolt file>.

További információ:

- NFÜ (link - http://www.nfu.hu/svajci\_hozzajarulas)

- STVSZ (link - http://www.stvsz.hu/)

- DINPI (link - http://dinp.nemzetipark.gov.hu/)

- SZIE (link - http://szie.hu/)

- MTA-ÖK (link - http://www.obki.hu/)

2012.10.24